khistorydata/jeongjo-sjw-relations huggingface dataset:
정조 17년 · 강
命惠陵令李義和政差待守令窠調用今番疏通蔭官之守令排望勿拘無薦及六朔敦寧主簿兪洪柱他司相換都政前郡守以上窠以限滿守令勿拘純淫通擬遷轉
정조 17년 · 목
吏曹判書李秉鼎啓言惠陵令李義和以未經五品之人陞品復職有違法例請政差徒之敎以依任希默例守令待窠調用秉鼎曰李義和旣伏承守令調用之命而非但義和一人今番疏通蔭官中或無守令薦或拘於陵令三曹金吾等六朔之限守令無以排望矣予曰今番疏通之類勿拘無薦勿拘六朔可也秉鼎曰敦寧主簿兪洪柱旣無敦寧不得行公云今姑改差何如子曰相換可也秉鼎曰今朔爲始當爲儲窠而若出郡守以上窠則京職中可擬之人每患苟簡雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例請今亦依此爲之從之
정조 17년 · 강
重推慶尙前監司鄭大容及節扇封進守令
정조 17년 · 목
禮曹判書閔鍾顯啓言進獻事體何等重大而今番嶺營所封端午節扇比前最劣全不成樣所當自臣曹直爲退送草記論罪而改備之際必致節晚故不得不姑先捧入而其在事體萬萬駭然請該道道臣從重推考當該封進邑守令捧現告罷職從之敎以封進官此時遞易宜念爲先從重推考
정조 17년 · 강
飭北漢城役今年內畢役重推總戎使李邦一
정조 17년 · 목
兵曹判書金文淳啓言今番北漢城役時訓禁御三營門物力所入通計猶未滿二千兩云以此觀之則其所容入多不過萬兩而向來總使所奏極爲過多故廟堂覆啓之時亦慮一時修築之難果有五年分排之請矣事狀旣如此則保障重地修繕旣至多年延拖事面苟艱臣意則今年內各別申飭期於畢役爲好而至於總使之初不酌量率易陳達誠極未安請從重推考從之
정조 17년 · 강
飭京外獄囚之遘癘者給藥救療
정조 17년 · 목
刑曹判書李得臣啓言恤刑愼獄卽我列聖朝傳受家法而我殿下臨御以來凡於審克之道欽恤之方靡不用極獄案則必審理而付之生道刑具則輒較正而慮其或過絲綸諄復京外遵奉已成金石之典大聖人好生之德洋溢區宇孰不欽仰而第令行之已久或有有名無實之弊人情已忸不無始勤終怠之慮方今天時漸熱癘氣大熾犴狴滯囚之流桁楊病楚之輩多有傳染之患其中或有死不足惜之囚而用法之前徑使庾斃亦非獄體請令廟堂關飭各道有病者給藥救療不痛者各間移置至如枷杻之洗滌囹圄之修掃亦令無或慢忽着意擧行之意更加嚴飭敎以所奏甚好令廟堂拔例嚴飭俾有實效京獄則先自卿曹各別申飭
정조 17년 · 강
命廣州山城移轉米還捧于松坡倉
정조 17년 · 목
守禦使李文源啓言松坡倉移轉米設置者專爲京廳支放之便近行之數三年已見其實校矣去幸亥年適因京畿監司徐鼎修所奏爲除災年民弊各處城餉皆令捧留本邑之時本倉移轉米亦爲捧留於山城而此移轉米則與他城餉有異旣非散分於各邑又不遠納於京廳而只自廣州一邑輸納於松坡倉則其所輸納之節松坡與山城本無彼此難易之別則捧留山城事涉無意而未免混同捧留至今因循未改數年以來京廳支放必就山城而爲之往來半百里動費二三日如干斗料淳費幾半一營軍情用是爲悶或者以爲捧留山城然後城南九面之民可無越嶺遠輸之弊此亦有不然者城南之民雖爲除弊城北九面之民移受其害捨其平地松倉遠輸山倉城北稱冤反甚於城南眞所謂袪一弊生一弊者均是民也而南疾移北實無意義軍亦民也而遠地受料爲弊可悶臣意則一依當初啓下節目自今秋如前還捧松坡倉而至於城南民人遠輸之弊亦不可不念松坡附近平地往來之面旣爲九面之多則三千餘石移轉之穀足可以自其中糶糴亦自今年爲始本倉移轉米以平地附近各面磨鍊分排定式遵行則城北城南俱無負戴遠輸之勞軍兵亦無歷日糜費之弊此爲軍民兩便之道矣從之
정조 17년 · 강
命太僕講定牧馬之政
정조 17년 · 목
行司直李文源啓言臣於向者登筵時以馬場內牧馬事適因聖敎猥陳愚迷之見仍伏奉往審形便之命場內形止馳往看審本寺謄錄詳細取考矣大抵場內地形平曠水草豐足正合於牧馬之狀非但今番看審而知之前日屢次過去之路臣已有所領略者而當初創設之法意何等緊重而中年以後漸次廢弛土地則或折受宮房或移屬鎭屯葛草則或草牌取去或該寺分兒許多放牧之場漸致減縮殊甚可惜臣意則宮鎭折受皆令還屬牌草刈枈一切禁斷修築防閑疏鑿壕渠牡馬牝馬竝限三四百匹自今年爲始收聚放牧而各牧場中另擇其體大善孳長者隨其馬總多寡分定上來西北之產素稱耐寒暑最劫悍此亦多數買聚以爲取種生息之地則必有其效若以牧馬爲定則防閑之道不可不備築石鑿壕等役及取種馬匹買聚之費所入財力似當不些而此亦有可以變通者本寺年例分養馬之數爲六百四匹而牽夫料米六百六十九石馬粥米九百六十六石太一千九百三十二石皆以戶惠廳所管公穀會減而以詳定價計之則殆近一萬二千兩之多一年內故失馬之數少則八九十匹多則百餘匹本寺每年應用馬匹軍馬分給者爲一百五六十匹邊馬代立者亦爲五六十匹臣意則自今爲始六百四匹內以三百二匹依例分養三白二匹姑爲權減則三百二匹分養之中除其故失其餘實數足可爲一年應用之備三百二匹權減者之牽夫料與馬粥米太之詳定價亦近六千兩此則年年劃屬本寺嚴飭典守以爲場內設施之費及日後需用之資至於分養馬永罷一款姑觀牧馬生息之多寡徐徐爲之則辦財之方用馬之政似可爲互相推移之道六百匹馬裝木及近百匹故失木例自本寺年年收捧充補應用而今若隨分養馬而竝減罷之則本寺用度無以策應臣意則分養馬雖或半減或全罷其兩件作木則依其比年假令之數量宜酌定隨邑大小均排磨鍊依前捧用然後可以爲本寺繼用之道毋論事務之輕重大小巨細必也得人然後可以慮始有終今此牧馬事不可不任之於可堪人使之專意主張臣意則武弁中已經邊禦有地望有誠勤可以責成者各別擇出付之於兼內乘一窠各項事務次知照管俾有實效且馬政與軍政無異場內犯禁作奸之類如不用棍難以懲戢凡係馬政特許用棍而輕則內乘自斷重則論報提調移法司照律嚴勘之意定式施行恐合事宜臣之所講究者略爲數條故竝此仰奏矣敎以諸條皆有意見卿退與本寺一二提調相議先從可行者試之之意論理草記事令該寺知悉
정조 17년 · 강
命北漢城役時補役人施賞有差
정조 17년 · 목
總戎使李邦一狀啓以爲北漢城廊修改之役自本廳擔當經紀而間數旣多事役甚巨措辦沒策故依已例許從數人之自願捐補今纔告訖前同知高泰成折衝洪錫疇旣補財力且又董役論其誠勤宜有激勸之道新建修補間數開錄于後城廊一百十二處每處三間合三百三十六間內新建八十處合二百四十間修補三十二處合九十六間城門四處修補改丹靑塗灰○兵曹啓言高泰成等保障重地百餘處城廊修繕之役損補財力兼又監董修補之外新建之數至於二百四十間之多誠爲可嘉洪錫疇參以前例施以加資之典高泰成本資係是嘉義則資憲之堦有難輕授施以相當職調用請上裁批以依回啓施行
정조 17년 · 강
命總戎使李邦一削職黃海道臣捧現告拿處
정조 17년 · 목
備局啓言頃因守禦使李文源所啓總戎廳給代條海西小米五百石預下事有令廟堂稟處之命矣今聞總帥已於筵達之前發關該道先爲取用云故取見其關辭則以留庫穀中先爲出給之意論報備局自備局行關云云而昨冬該廳之報本司卽當年條之春初出給非明年條之今歲引用者已自守廳取用故乃有守使筵奏則以此報辭謂以報本司而使之預下已萬萬駭然且況守使筵達之時至有下詢總帥之擧則不以發關該道之實收仰陳而從稱不爲出給者寧有如許道理公穀會減何等嚴重且海西小米例以詳定劃給無留穀出給之法則旣不論報於惠廳又不關由於本司私自行關惟意取用揆以法綱誠極寒心請總戎使李邦一施以削職之典雖以該道臣言之不待惠廳之頒降只憑總帥之關辭徑先出給任自與受事未前聞有關後弊請該道道臣指名現告令該府拿問處之允之
정조 17년 · 강
命平安兵營留庫銀五千兩以壯勇營關西穀作錢中相換以來仍令限年貿充
정조 17년 · 목
壯勇營提調鄭民始啓言本營關西耗穀條作錢今將輸來而關西則頗以錢荒而爲患本營則方欲貿銀而儲置兵營軍木庫有銀萬餘襾云以此錢限銀五千兩給本價相換以來而兵營則有年例貿錢今此相換條一體貿取還報則錢貨可以流布道內銀子可以依舊充數可謂兩便依此施行而充報之道亦不可遲延限一二年貿充而每年貿銀還報之數使之報備局以爲憑處之地從之
정조 17년 · 강
命闕里祠營建所入錢米先以賑廳留庫錢輸送嶺南錢則待秋直納該廳
정조 17년 · 목
備局啓言卽見水原留守蔡濟恭狀啓則以爲闕里祠營建告訖而所入物力自畿營無區劃之事故不得已以臣營諸般上納錢米推移用下而錢爲一千八百四十兩米爲十二石零令攸司區處爲辭矣本府係是草剙此等物力措辦無路勢將從他區處而旣以京上納條先爲取用則趁卽拮據然後可無掣礙之端嶺南耗作錢條中限二千兩許劃以爲充代之地如有零餘使之會錄而耗作錢因道啓許令待秋上納矣先以賑廳留庫錢依此數輸送本府嶺南錢則待秋直納該廳事請分付允之
정조 17년 · 강
命勿推京畿監司朴祐源
정조 17년 · 목
壯勇營啓言伏見外營從事官金魯成牒報則園所水原府官吏校卒等處頒賜節扇封自畿營傳來而封頭破綻扇子二柄欠縮云事極驚駭發關査問於道臣處則以爲扇封自營吏廳直爲出給於該府假邸人金啓煥持去之路坼開封皮偸出二扇賣於過去人云頒賜物種何等至重園所所送事體尤別則道臣之不爲親自照檢別爲傳送而只令營吏自下出給於邸人者已難免不善擧行之責莫重賜物封裹踏印而邸人之中間坼封私自偸出者事未前有誠一變怪揆以紀䌊萬萬痛駭請京畿監司朴祐源爲先從重推考邸人令該營嚴刑遠配其餘營屬分輕重各別懲治敎以何論賜物之輕重邸人之眞假乎莫非道臣不能照察之致問備薄勘從涉屑越後勿如是之意嚴加責飭
정조 17년 · 강
正言尹致性陳疏命還給仍以前牌申飭行公
정조 17년 · 목
疏略曰臣身陷重僇分甘永棄不自意藢垣寵命有隕自天半夜庚牌儼臨窮華臣情窮勢隘冒犯違傲又有此格外召命恩山德海去益罔極噫臣罪臣自知之司直之論銓堂之疏或斥以辭巽之未能或責其淑慝之不明一則臣罪二則臣罪臣性本庸拙跡又齟齬塊蟄深巷罕與人接凡係小大事一切聾瞽且於昨冬臣母病重頃刻之間頻數昏窒臣畵宵煼泣不省戶外事賓筵大論之峻發實出忠憤之同情而漠然無所聞忽於此際謂有政院待令之敎促使交途臣蒼黃疾驅直詣政院則在院承旨始云不允批答製進有命臣再三詰難逃遁無路且臣以李家煥敎書之不爲製進纔承嚴敎有命輒違恐非義分之所敢出遂未免濬率葫蘆而臣於神精飛越之中從以忙後錯了手不從心文不達意未有責辭之帶得莫非臣迷闇庸煥之罪而適値本館闕直爲陳請急之章斬過騎省始得見一重臣疏本槪諗伊日顚末臣看來未半駭汗浹背而事屬旣往昨指無及此固入直騎堂所目擊臣焉敢誣也至若原篇外一二字句之流播一世指無爲有實非臣意慮之所及吁亦異矣乃於莫重掌誥之地敢懷顧瞻匪類之計則天必殛之狍彘亦不食其餘從玆以後惟有屛息訟愆以爲沒齒自靖而向者一政官之壞損銓格忽地擧擬以添臣一番玷污者其意所在臣實痛之今於荐召之下若復冒沒抗顏則此眞不識羞耻事而放恣無忌憚者玆敢唐突呼籲伏乞亟賜威罰臣何敢以見職自居而義關懲討冒死附陳焉星漢之至妖極憯不容一日假息非但國人之共憤臣於昨年屢效沫飮之請且觀近日章疏則渠以戴頭之鬼出沒郊畿蹤跡閃忽跳踉放肆全無一分畏忌禍根未袪隱憂無窮而臺紙幾毛天討尙靳此豈所仰望於聖明者哉伏望廓揮乾斷夬久群請
정조 17년 · 강
命忠淸兵使李光燮罷職拿勘淸州營將李文恊罷黜
정조 17년 · 목
備局啓言卽見忠淸監司李亨元狀啓則以爲淸州德坪居前府使具純逢賊事申飭五鎭及兵使處使之跟捕而追聞具純家隣居班族金命新謂以賊魁自兵營捉去盤覈浹月滯囚竟無眞贓仍爲致死保授中其外無辜平民多被惡刑云故卽令各鎭營將會査臣營應問各人使之逐條覈問則諸人所招皆以爲具純被金命新因事切責結成仇怨常懷必戕之心釀出陰害之計白做無根之說巧飾逢賊之樣戒囑廊屬外張聲聞綢繆校卒錄給姓名勒歸賊魁而命新之外前後被捉之諸漢皆是具家所嫉亦皆錄給云大抵具純欲逞私憾陰設巧計陷人不測竟至致命究厥心跡萬萬叵測其罪狀令攸司御處淸州營將李文恊職在討捕推覈專係於兵營親裨之手惟令是從袖手傍觀亦甚可駭罷黜兵使李光燮偏信虛無之說枉捕無瑕之人竟使抱冤而病死者難免知非誤決之歸其罪狀令廟堂稟處云矣戢盜之政何等審愼而一或橫罹尤爲抱冤之端今此具純爲逞私憾謀陷平人以至告官則爲帥臣者所當詳細盤覈卞別眞僞俾不至無故橫罹而當初査事之一聽告者之言專委裨將之手者已不成說而及夫巡營之飭令決放也委以端緖畢露竟使被誣之金命新致命於保授之中至於京司行査之後尤宜趁卽移送巡營以爲詳覈之地而又以不必更査之說費辭防塞者亦涉無據畢竟巡營會査之際具純之誣人情節畢露無餘命新之含冤致死十分明白則該帥臣之偏信誤聽遂非執拗前後擧措萬萬駭然請忠淸兵使李光燮爲先罷職拿問嚴勘允之敎以觀此狀啓具純事論列若此渠亦人耳爲此常情所不到之事者可謂求說不得者若干見失曰以多數以至於告官猶不可況不被盜而曰被盜云者何其虛謊之甚乎道啓査案如彼其丁寧則又不可歸之不然又況金命新稱名者抱冤致命云爾則無論因病與否抱冤則抱冤由渠則由渠也旣聞之後豈可尋常看過徑加處斷具純爲先令該府卽爲拿囚嚴覈其罪狀捧草供以聞○義禁府啓言具純口招以爲以罪累餘喘蒙聖上如天之恩得保今日雖極愚迷豈不知國恩而人言罔極至於此極此而不暴白則生員聖恩死爲惡鬼何以擧頻於天壤之間乎渠遭父喪屛伏淸州德坪地鄕廬去二月二十二日夜酷被火賊之狀非但遠近之所共聞知逢賊翌朝鄰居諸金咸來慰問目擊渠父子被傷之痕及打破門窓之狀草不嗟歎而渠則昏倒不省故命新至親金樂洙替書呈營之訴而諸金助辭矣到今反謂不逢賊云者雖急於誣人樂洙不死手墨未乾則豈可異言而且巡營裨將來到渠家目見失錢之破櫃被傷之奴輩則逢賊與否卽此數疑可爲明證兵營校卒處指囑事則尤不近似渠與諸金旣無恩怨則命新雖是金哥庶族異於鄕賤無賴則未執眞贓遽加賊名人孰肓信乎與兵使李光燮有世嫌未嘗相親通朝之所共知也況治賊何等重政豈有受人指囑勒驅平人而爲賊之理乎大抵金哥輩必欲甘心者非但爲命新雪冤而已渠所居之地都是金叢中而閉戶自守穻與交好常爲諸金之所嫉惡今番諸金之稍稍出於賊招者巧在於逢賊之後群憾交至倡出不逢賊囑校卒之說構誣渠身欲爲自脫之計金哥本以土豪强族店幕村民皆受其指使鼓衆私和皆以渠設計陷人之狀指傳於營下又至於構誣呈訴而逮夫道査之日偏聽金哥之言兵營査事歸之不實賊徒之承疑於兵營者知機卞招則謂以實招而出使校卒一益嚴棍以受囑樣勤捧侤音渠之奴子亦爲捉致屢加周牢雜施撞問以不逢賊之意捧招於垂絕不省事之際治盜之刑不施於承疑之賊徒而反施於逢賊家之奴者果是何故當初命新之就捕出於被捉賊徒之招則謂之錄給其名於出使將校云者千萬冤痛此莫非不善居鄕自取怨謗之致撫躬慚痛實欲溘然云請上裁敎以獄理則常情之外詞案則難以抑決姑爲仍囚以待結末
정조 17년 · 강
勘放時囚趙翼鉉
정조 17년 · 목
因囚單敎曰今日開坐捧供待判下以草記照律勘放○義禁府啓言全州前判官趙翼鉉原情以爲昨年秋島配罪人交付之際不善檢飭致有中路逃失之患定限捉納之命特出於寬假之聖恩而限日之內亦未能盡心詗捕畢竟捉得乃在京廳溺職之罪萬殞猶輕云請刑推得情敎以除刑推草記勘放又啓言趙翼鉉依律文杖亦十收贖奪告身一等敎以如有功議各減一等該府以笞四十收贖付過放送啓
정조 17년 · 목
致性啓言臣孼由自作罪陷罔測而猥煩陳暴未蒙嚴勘前牌申飭又出格外他不暇顧冒沒趨膺而私義之放倒公議之駭惑已無餘地其不可抗穎周行貽累淸班庶或照燭且臣於本院曾經納言公格有拘由前由後其何敢仍冒乎請遞斥臣職批以依啓
정조 17년 · 강
命湖南嶺南風落松發賣差使員指名現告
정조 17년 · 목
義禁府啓言湖南風落木發賣時慢不致察之當該差使員拿問處之事啓下矣請令該道道臣指名狀聞後拿處允之敎以嶺南亦若如此該差員一體指名現告事嚴飭道伯
정조 17년 · 강
定配申好祥石鍊郁史廷煥李泰郁于平薪鎭仍飭太僕各牧場査點後論理稟處
정조 17년 · 목
忠淸監司李亨元狀啓以爲平薪鎭三牧場馬匹見縮委折以泰安縣監韓永逵差定査官使之詳覈則各年色吏及三牧場群頭諸人納招以爲縮馬之數多已多年所戊子年一番査正之後更不點閱至乙巳始乃査考則縮馬果爲一百六十六匹此是戊子以後乙巳以前各年所縮而其間十七年縮數之某年幾許今無可據文跡末由指的而乙巳以後各年縮乃爲二百七十七匹竝計前縮合爲四百四十三匹而除壬子冬等後故失二十六匹則時存爲四百六十四匹大抵馬匹之年年見縮專由於貿立兒馬孳產不足之致每於縮馬貿立之際皆以臾馬苟充未及孳產而該寺磨勘時必以三雌一息爲準故自至此境縮條數爻不爲從實論報該寺者爲慮目前生事而然云鎭吏牧子等諸人納招以爲甲辰乙巳兩年縮馬爲一百六十六匹色吏群頭等雖謂之戊子以後流來欠縮而戊子之於甲辰恰爲十七年其間一無可據之文跡甲辰春赴任之牧官至乙巳始乃査點而一不徵立則自歸於甲辰乙巳所縮乙巳以後間或有貿立之事而所謂流來見縮者乃爲壯馬而貿充者皆是兒馬故旣不得孳長而每年勘簿必以三雌一息循例修報則其所減縮勢似固然云今此本鎭三場牧馬都數九百三十三匹內欠縮至爲四百四十三匹之多誠萬萬驚駭前後牧場申飭何等截嚴而身爲牧官者慢不驚惕專事彌縫一委於色吏群頭之乎苟充兒馬不立壯馬而乃敢以三雌一息虛錄磨勘究厥罪狀誠極駭痛癸卯以前旣無文跡末由考覈甲辰以後牧官一倂査出則甲辰乙巳當該僉使中好祥丙午丁未當該僉使金光玉戊申己酉當該僉使石鍊郁庚戌辛亥當該僉使史廷煥辛亥壬子當該僉使李泰郁現告陳聞敎以觀此錦伯査啓比之御將所奏不啻倍蓰牧馬九百餘匹虛錄至於四百餘匹云者豈有如許之政乎渠輩口供已如此若又逐日査點則當至於空其群事旣現發不可尋常處之當該牧官卽其地定配牧屬令道伯照法痛治其所釐弊之方付之該寺草記稟處凡事若不大加振刷何以責其成效況此牧若此則他牧可知査點之方釐弊之道亦自該寺論理草記俾有來頭之實效○因義禁府啓辭金光玉則以身故勿論
정조 17년 · 강
命都總都事李宜秀拿處
정조 17년 · 목
政院啓言朝臣除職如無特敎不得無時肅謝而都總都事李宜秀徑呈肅單請重勘敎以如非入直拿處
정조 17년 · 강
命溫陽等八邑鎭還麰待秋成以租收捧
정조 17년 · 목
忠淸監司李亨元狀啓以爲道內穀物數爻不均米租數少處有難排巡麰麥數多處未免勒分斟酌各穀多寡商度列邑便否隨時變通在所不已連接各邑所報則溫陽文義全義靑陽安興淸安陰城槐山等八邑鎭則租還不敷而每患難繼麰還有裕而反爲民弊溫陽常賑麰四百石文義常賑麰三百石全義常賑麰三百四十四石營賑麰二百二十石靑陽常賑麰五百石安興常賑麰二百石淸安常賑麰七百石營賑麰三百石陰城常賑麰四百石槐山常賑麰三百石就分給條中待秋收捧爲辭臣考閱穀簿採探民情則果如各該邑所報依此施行實合便當故枚擧報辭玆敢馳啓請溫陽等八邑鎭還麰三千六百六十四石待秋成以租收捧從之
정조 17년 · 강
命抱川縣監吳泰詹拿處分揀
정조 17년 · 목
東萊府使尹弼秉狀啓以爲卽接釜山僉使林載洙馳通內倭大船一隻我國船一隻來泊館所使訓別等問情則島中別無他事而第一隻則珍島漂民領來差倭船正官倭平親信封進押物倭一人伴從倭三名領來通事倭一人格倭四十名執質漂民一名交代次別禁徒倭一人書僧倭一人從倭二名中禁徒倭三人小禁徒倭三名下代倭二名別下代倭二名書啓別幅與進上物件齎特第二隻則漂民男女竝十一名領來中禁徒倭二人指路沙工倭二名而正官倭言內俺等大船一隻貴國漂民船一隻十月十五日自馬島同爲發船出來所齎原書啓別幅則茶禮日呈納計料云漂民等處招問則船主朴文涇所告內渠與沙格八名俱以珍島加士島居民貿魚興利次特均役廳屬四把船錢五十兩荒租十五石載向羅州同里居金召史等三人率穉兒一口願爲同往貿魚至加加島五朔留連還向本土到笞寺島前洋西北風大作鴟帆俱折所載卜物盡爲投海從風漂流漂着一處則乃日本國肥前州五島云仍卽率入閭家朝夕供饋倭人等領護到長崎島府中靑木綿貼長衣具帶各一領食鼎二坐大水桶一坐小水桶二坐小盤各一立沙中鉢各二立烟竹各一箇櫓木一隻藁破索一張草芚三十番贈給帆竹鴟木分板修補以給到對馬島府中白木貼長衣具帶各一領丹木各二斤小匣草各十箇草席各二立贈給鴟木等物備給云漂民男女十二名該僉使捧招後押送臣府故給糧資發送于原籍官差倭則依例接待而上船宴願受乾納依其願入給敎曰年前申嚴法禁之後漂往果絕穻矣近頗頻數此亦飭弛而然當該地方守令令廟堂指名論勘更以此意申飭兩南伯○禮曹啓言差倭接待已有前例回幅回禮及宴禮單雜物磨鍊以入而漂還沙格等則依新頒事目擧行之意請回移允之○備局啓言以漂海之多有故犯之跡前後飭敎不啻申嚴而再昨年又因興陽漂民事漁採時勿越外洋至煩聖諭則沿海守令所當着意奉承曉諭民間俾無更犯之弊而飭禁未幾有此登聞紀網所在萬萬駭然請珍島郡守具絳罷職仍令該府拿問重勘敎以年前申禁之後或有稍久旌弛之弊使之論勘而罷拿則亦反爲弊以推考捧傳旨
정조 17년 · 강
有政吏曹判書李秉鼎參判丁範祖兵曹判書金文淳進
정조 17년 · 목
以李聖圭爲大司憲李在學爲禮曹參判尹尙東爲副總管李潤國爲忠淸兵使敦寧主簿兪洪柱掌樂主簿權絢相換
정조 17년 · 목
以朴宗海爲軍資主簿尹之衡爲繕工主簿尹在益爲司圃別提洪鐸輔趙宗汶爲引儀金相謙爲掌苑奉事宗海之衡在益鐸輔宗汶相謙幷疏通而相謙添書批下
정조 17년 · 강
飭庶類中人久枳者自今政一體收用
정조 17년 · 목
敎曰凡事在所平均況用人之政乎名以恹拓文蔭武久屈者旣皆收用則名在官案而不與嫡類同爲擧論則是豈一視之道乎此意才有下敎於筵中仍命書入矣今此書人者只是五人更命加抄此外果無之云然則申飭銓曹庶類之久枳之類自今政次次收用中人中若或有之一體收用事分付
정조 17년 · 강
命承旨兪漢寧罷職不敍旋命還收
정조 17년 · 목
予命漢寧書吏判聯疏批旨漢寧曰臣亦疏通中人自引之不暇豈敢容喙他說而至於相福事義在隄防不敢不言相福何等罪犯而其弟相謙之添書落點大關世道矣敎曰旣非伏法則去姓稱呼輕率甚矣又以負犯等許多奏語亦甚張皇大抵防限已定象魏昭揭除非應坐之類合施一視之典如是然後明義錄之眞箇隄防當益堅而眞箇義理當益嚴此箇本意夫夫亦知則身居近密之任不體申勤之苦心敢以如此以彼等說煩聒不已乎彼草木之無靈覺猶且區而別之況生人之倫衣冠之裔乎金相福自金相福其親屬自其親屬相福伊時事特昏昧畏㥘徒知納款之爲生路而然雖愧於故相與沁留眞所謂惶忙中無知妄作處分之止此可謂稱當當者罪旣止此則其外更何株連若以此等收用謂放過於隄防義理而如是爭執則反有妄度之弊爲害於國是當如何其在明昩階限之道不可無處分同副承旨兪漢寧亟施罷職之典漢寧曰臣雖蒙罷職之命抑有區區所懷之可達矣予曰罷職承宣焉敢如是又敎曰罷職承旨焉敢不卽退去更爲勦說乎承旨兪漢寧加施不敍之典○承旨徐鼎修申光履徐龍輔洪仁浩李益運啓言臣等於同副承旨兪漢寧加施不敍之命竊不勝區區憂歎之至相謙卽相福之弟也相福之許多負犯一部明義已成鐵案臣等固不必更事臚列而雖以納款求生無知妄作曲費辭敎而納款自歸黨逆妄作亦是自犯況其負犯不特納款妄作而止乎名其同氣者不可以卑微而議到於疏通之政也決矣乃殿下添書之望有若枳廢者之年久疏滯者然聽聞之駭惑隄防之潰壞殆無餘地入侍承宣之不避屢瀆力請反汗者蓋出於嚴忠逆明義理之忱而不賜嘉納乃反過加推折前席屛出景色愁沮此豈臣等所仰望於聖明者哉臣等憂慨之忱與入侍僚員實無異同而日見處分之過中豈可泯默而止乎玆敢相率聯籲伏乞更加三思還寢兪漢寧不敍之典敎以王言信如金石莫曰金可鎔石可泐百鍊然後金也不磷然後石也近日懸法卽卄載苦心金相福事才有布諭者非爲相福卽欲示信而信令也大抵明義錄卽一部麟經所以扶植撑拄之方在於簡當二字況免坐者猶滌用此非免坐乎予亦閱歷世情非不念近來處分之或啓妄想者覬覦而此則固不滿一哂予志旣大定群或當自釋然則義理日明溲勃俱收豈非何許大好消息乎承宣處分非曰不當言而言正欲明示本意而卿等反汗之啓亦可曰擧職特允所請
정조 17년 · 강
修撰沈樂洙上疏命還給
정조 17년 · 목
疏曰臣十年之間五遭構誣之人言至今生全寔賴洪造丁未一疏之後機擭愈密縳束轉急至謂黨逆而任受鋒鏑無路陳暴忍痛含憤亦已七年中間外除義難冒出而前以不赴縣官已蒙嚴譴不敢復辭忍死赴官晏然蒞民情窮理極兩載淟涊一心銘結歸伏故山泯若無生不意除命再辱馹召繼降感極生悲淚淫目瘇臣之半生積困實臣自取臣以愚妄不自量力每見世變不敢不言斷斷一念妄欲消黨而弭禍如比防水隨塞隨決初謂一撮之土可以少塞稍殺其勢欲反平穩之流而竟莫回其激湍奔波之亂潰橫嚙稊米渺然之身遂爲驚濤所盪擊而力盡心疲轉轉至此大臣兪彥鎬之筵奏臺臣趙鎭井之參劾孰非可以剖心痛卞者而金漢者之疏關係國是尤宜先卞臣聞漢耆已死無與爲卞且聞有年修禁令不敢條陳而噫嘻龜柱之罪一世之耳目千載之公案有非一人所可誣丁酉大獄旣賜之死旋命逮捕又卽仍置而戊戌告廟亦及龜柱上告下布神人皆憤量翼情同骨肉之招昭載鞫案而龜柱之爲龜柱始由量海湖右京洛人無不言龜黨之所討者麟謙而厚謙之其來其去養厚爲影麟漢之乍牽乍連彥衡希合十手所指尙何誣也於戲我先大王至明之德已燭滔天之禍於涓涓之時先察其微逆折其萌服龜柱以黨心申戒戚里神袛布在龜柱頭上之敎至今王言人無不誦爲漢者草疏者獨不畏在帝左右之靈赫赫下臨而乃敢變幻國是欲以亂言爲脅持之計乎其疏所謂起於起處之凶徒臣無一人相識而謂臣渠輩臣實笑之至於尹塾之疏臣在西邑時見之卽臣所嘗聞知中心隱痛未敢輕發者也其時疏啓迭發旋卽撤止臣嘗憤惋間因言事略有所及而其後窮溯之論乃復歷言懸空義理夫孰不言而辱以傳法前後之聲討龜柱者不知幾人而有若臣獨言之者亦果何意臣之前後所被人言卽希合一邊之說也非爲臣身亦關大義臣之始忝侍從屢上尺疏論列龜柱之罪以爲此賊未討萬事皆僞醜類淫朋相與糾結禍起一夕莫遏燎原臣之此言已被其黨之深嫉其時臣意實有深憂旣而國榮事出專籍龜黨而驅勒一世及其屛黜聲討之論不少槪及於德億德相凶言卽國榮明證而指謂他說漫漶爲計臣見其頭勢禍機必至難言論斥煥億消丹反元之喩實臣苦心反致希合之謗及德相削黜喧㒮之說至謂士禍以臣謂附合異諭戕害士流臣遂陳章略言凶逆之本始祟於假托義理竊附朱夫子所謂國不亡士流先亡之意疾首痛心言深義切千奇百怪不忍正視者政有所見而辭不達意致勤責敎群誹衆謗指臣小人湖海之獄澤白之變於焉而生臣自外邑纔得還朝忽見窮天地極古今所無之賊變而此際又有龜柱出陸之擧臣非先知亦察其影適因入侍略陳所懷糾結旁伺之說大觸潛機䘱貞之目燕越之斥遂紛然竝起臣之得免殲粉賴有天覆及其明春果有稱兵之瑮獄相連於夏賊自此以後臣不復仕關北膺命爲赴往役而泯默腐心隱忍成疾丁未之疏不暇他顧創艾於極變凶禍探泝於亂源逆窟臣之從前㥘懦不敢輕言者始得略陳人方斥以疑眩上獨謂以慮患伊時聖敎死且不忘臣疏旣出於懲討勘請無過於罷職而周年枳塞使不復言畢竟外擬知其不赴捽吏之說夢寐所無而無難上徹仍至竄謫臣嘗對人以爲天下無將言見逐之小人亦無使人不得言之士流矣蒙宥生還恐又有言粧出鎭井其疏論劾皆是虛影以臣爲的必中爲期計又不售則沈煥之遂出而伸救鎭井仍有漢耆之疏此臣十三年來所閱歷之事臣之所討者逆耳賊耳此何關於黨目而自初至今作爲操切之欛柄何也己亥夏一邊將反大案之說德相至有筵奏柳戅傳播於世其冬煥之勸臣言事論劾一邊至擧其某而臣不聽此時煥之亦知臣意出於公見非有私好翌年春臣之始論煥億也煥之忽倡希合之謗袞貞之說始自煥之而臣則笑之辛丑臣疏槪及龜柱血黨臣之本意未必指渠而煥之自疑寄臣詩札臣又笑答兪岳柱之疏煥之託以當路風旨慫慂瑮賊紹介募得跡如泥獸人無不知臣見煥之笑問其由煥之語塞亦不能答伊後大臣所謂疑眩之斥臺臣所謂網打之說莫非煥之所倡希合之說爲之祟而畢竟指證乃謂之在簡黨與臣本戅愚平生無黨無黨之故乃至於此丙申夏龜柱鄭履煥聲光䧏赫此時臣纔釋褐煥之傳及龜柱履煥欲交之意要臣會面於渠家而臣不聽己亥冬煥之以樂純之意誘臣而臣不從此皆其時掀一世之勢熖而臣不能附丁未冬其時重臣前右相金鍾秀因人爲言於臣曰燕越之斥吾自知非要與相合臣方屛廢謝不能從臣欲附合於當世何患無人及附異趨之在簡耶煥之之伸救鎭井也許以臺閣風采故引下款實指論臣臣與煥之義則同人情則故友自少言議徑達崖異而義不苟同情欲相保相對之際每多譏諷渠亦不怒强卞笑答與共立朝輒有警惶對其親族爲之憂欸臣意則厚渠怨則深臣對岳柱之疏豈不欲痛陳而煥之負臣臣不欲負瑮獄之後轉聞煥之以爲瑮是汝立半生見欺如非聖恩難免潑洁之誅臣以爲使潑得生必先往謝於趙文烈煥之眞心慚悔宜先訪我臣固戲之亦望其革面改圖今臣之疏如非鎭井之事亦不必竝及煥之臣於煥之可謂勤懇而煥之嫉臣如讎必欲構陷十餘年希合一邊之說皆自煥之己酉冬鎭井之疏未出煥之以鎭井所言聲言恐喝以爲如不納款白簡當出果然翌年夏鎭井之疏出而意全在臣臣知鎭井出於煥之煥之又挺身繼出鎭井何知煥之必有所知黨逆之罪不可容易加人將臣與煥之竝令攸司反覆推問臣有一毫近似臣伏其罪不然煥之當坐誣罔夫以臣討賊之論每謂之希合一邊則討賊之意眞若一邊所私而便作公案臣之所請窮覈卽瑮復兩獄謂臣包藏禍心陰害善類或以爲擧一世驅逆或以爲網打者參以人情必無是理而一人倡之百人和之言固易惑事若可疑臣則居然爲趨附一邊之人臣身醜辱已無可言而從前懲討之大義亦將因臣而幷被其誣則此臣所以腐心痛骨必欲卞白者也若其鎭井所謂政注云云非但世所共知臣若呶呶恐爲高人所笑臣旣自廢卞之無蓋附陳煩䙝臣又不敢也臣之一疾五年死且無幾自念十餘年侍從言心於此自觸感懷聊復獻言今夫生民之困悴士風之乖亂朝網之頹弛國計之哀痛何莫非可急而惟是君臣大義墬地已久自有君臣未有如今日朝廷也就以近年事言之趙德麟事覆難之時乃以趙進道削科時事祖述魯禧敢欲上逼者旨意之凶有不忍言一事兩叚漫漶義理而互相興訛迭與造言轉輾襲其舊套詿誤通於一世乃復有星九之變星九亦有心腸何故而公然不臣於景廟又何故而公肆誣逼於殿下哉耳濡目染視若茶飯澤徵鞫庭之稱我弘徵凶書之犯上夏瑮千古所無之凶言復宇二字倡出之凶圖必欲倡亂言而讎國家者傳襲已久自魯禧以來一節漸加一節由前而推及於後由後而益驗於前逐叚相照隨事符合至于今爲四十年凶逆之根因人心搖盪國是汨亂殿下御世過一紀已久而規模末定統紀不立出天之智獨運力敵於凶黨之奸計日惟不給變起意外一朝淪溺則悔將何及臣則謂自魯禧以後上承下接之逆窟竟末打破則國不能國也臣嘗蒙先朝親策之命所對不過陳腐而命臣讀策許以慷慨至今追思感泣嗚咽一念此生誓期追報臣又早孤顧切移孝而十餘年披瀝之言非徒無益乃及有激此所謂比如防水隨塞隨決而臣以此疏妄謂畢義史氏書之以臣謂討魯禧龜黨而不負大義懲討之言出於公見則臣可以藉手於地下矣臣卽荒野一傖職名初非可言而屢辱恩命義分惶戲扶舁病軀來伏京邸瀝血封函席藁俟命
정조 17년 · 강
吏曹判書李秉鼎參判丁範祖聯疏賜批
정조 17년 · 목
疏略曰我聖上咸囿竝生之苦心大德至及於蟣蝨微賤之類一改五人擧蒙霈澤凡在曕聆孰不欽仰而至若金相謙卽金相福之庶弟而相福之罪名昭載於明義錄開卷第一案則臣等之沫血明目二十年如一日者卽此箇義理也今此添書點下渠何足言關係則重義在執藝短章聯籲伏乞特賜反汗批以旣非可坐之律應在竝用之科況其弟金相肅欲滌用而未果只除僉樞屢發於筵敎在其時猶然況今恹蕩之際乎卿等之言萬萬不然矣
정조 17년 · 강
發遣吏郞摘奸諸執事淸齋
정조 17년 · 목
毓祥宮延祐宮懿昭廟文禧廟夏享在再明也
정조 17년 · 강
分揀李宜秀拿囚
정조 17년 · 강
遣禮房承旨詣受香所奉審摘奸
정조 17년 · 목
毓祥宮延祐宮懿昭廟文禧廟夏享在明也
정조 17년 · 강
行夏享于毓祥宮延祐宮懿昭廟文禧廟
정조 17년 · 강
徽陵丁字閣修改告竣命主管度支堂上及本陵官以下施賞有差罷坐直承旨洪仁浩當該中官照律
정조 17년 · 목
戶曹判書沈頤之書啓臣於今月初四日祗奉香祝進詣陵所與兼監役本陵令李勉齊參奉徐有曾丁字閣有頃處一一奉審初五日端午兼行告由初六日卯時神榻祭床移安于香大廳仍爲監董始役柱楝之傾圯者起植正礎蠹傷者新木改備正間之滲漏腐傷處椽木蓋板一幷新備四面階砌月臺擧皆動退無一完處故幷爲修正改築殿內外丹艧幷爲改彩十一日完役臣與本陵官眼同修掃後十二日午時神榻祭床還安于殿內修改形止後錄以啓○西神門南邊第一柱第二柱道里一箇中防一箇引防一箇正殿中間柱一箇中防二箇引防三箇樑上前後短椽二十七箇蓋板三十九立拜位廳長椽一箇蓋板三立東神門中防一箇壁宣二箇以上腐傷幷新木改備正殿南邊退柱一箇北邊退柱三箇以上頹圮幷起傾正礎瓦子參用新舊一新改覆後樑上塗厌殿內外丹靑一幷改彩三面土壁四面階砌前面月臺御路臺右以上動退幷改築排設神榻褥上排席床巾曲水座面紙殿內三十九張付地衣神榻下排四張付地衣四面薍簾以上幷一新改備左右簷堦地修補土壁窓戶柱根幷復塗碑閣柱一箇起傾火防庫修補水剌間三間幷起傾壁土火防幷復築守僕房改瓦修補紅箭門起傾改漆禁淸橋起傾改排○敎曰徽陵丁字閣碑閣水剌間守僕房紅箭門殿內外月臺禁淸橋各處修改皆已完役於六七日之內而事體則莫重雖不設都監其在重其事之道不可無賞典戶曹判書沈頤之大鹿皮一令賜給今番自度支主管地方官不爲待令勿論陵官等依光陵永陵修改時例捧傳旨工匠邊首中最效勞人令該曹米布從厚題給○敎曰莫重之事豈可拘於坐齋不爲酬應乎今番徽陵丁字閣修改別單混置於不爲酬應之公事軸中今日問役事形止始覺別單之遲滯萬萬駭然渠輩推誘之說不足信況政院之不請司謁措辭入稟委諸院吏之手以致掖隸之受來當該坐直承旨罷職當該中官令該府照律定配司謁及院吏幷令攸司照律嚴懲草記事分付
정조 17년 · 강
分遣史官宣傳官于三郊看審澤農形
정조 17년 · 목
假注書鄭馦書啓以爲臣馳往西郊延曙磚石黔巖新院高陽邑內惠音峴等處詳細看審則雨澤洽得一犂農形招問老農則早稻間有再除草中稻或有新除草有水根之畓移秧焇久今己着根水根不足處則因此雨澤間或反耕今方移秧秋麰則已盡刈穫春麰則幾皆黃熟或有間間刈取者黍粟亦皆初除草豆太已盡向茁小麥幾皆向黃姑未刈收木花或再除草或三除草根耕則待雨開霽卽當耕播云大抵老農輩言今番雨澤若得優洽則可占大豐徵云矣○宣傳官李文道書啓以爲臣馳往東郊鼓巖里石串里軺軒峴蘆原下契海東村等處看審則雨澤大小川渠幾皆盈科招問各處農人村夫則皆以爲今此甘霈顒望之餘有此沛然田穀於焉之頃若是勃然畓穀一夜之間若是潤茂未及移秧者不日移插云而莫不歡欣農形則早稻方始再除草中晚稻初除草有水根畓前已移插者今幾蘇醒而高躁畓則因此雨澤今方移秧秋麰已盡收穫小麥春麰幾皆刈取耳麥則漸次向黃黍粟糖稷擧皆初除草豆太已盡向茂木花盡爲初除草根耕則雨澤開霽後卽當耕播云矣○宣傳官田遇聖書啓以爲臣馳往南郊莫陰潭耳後沙堂里城後禿古頭村等處詳細看審則雨澤洽得一犂而農形招問農人則早稻間有再除草中晚稻初除草有水根畓之已移秧者今已着根蘇醒或水根不足畓則今方移秧而高燥處因此雨澤或反耕移秧秋麰則已盡收穫春麰則間間刈取黍粟亦皆初除草而豆太已盡向茂小麥今皆向黃姑未刈收木花或有再除草大抵農人輩言擧皆豐徵云矣
정조 17년 · 강
平安監司李秉模以江界民戶總數諸式年增減形止馳啓
정조 17년 · 목
狀啓以爲江界府戶總限以二十式年詳細考閱則己卯式戶數爲二萬一千二百六十一戶而乃是該府最多總丁酉式戶數一萬四千五百六十三戶而爲中總庚子式戶數九千六百九十八戶而爲最下總壬子式戶數爲一萬一千六百三十三戶而比諸庚子下總加爲一千九百三十五戶矣爲先以至誠招徠勿亟勿徐俾準最多總之意措辭嚴飭仍令一依備局關辭區別實數條列馳報矣
정조 17년 · 강
湖南伯權欕以道內卑賑馳啓
정조 17년 · 강
命湖南守宰之人於昨冬繡啓者治績不爲論啓委折自廟堂査問于本道伯稟處
정조 17년 · 목
敎曰令予一心所重卽奉先與爲民也日前陵官事亦有下敎旣聞通一道賑事之告完豈可以坐齋不爲回下乎召接則難矣賑廳堂上及吏兵判卽爲來會公廨回啓以草記擧行至於守令治績昨冬因繡啓所下飭敎何等丁寧至有姑勿罷拿書付壁上待新伯到任過麥秋更考勤慢使之論理狀聞則此狀聞中無一言枚擧區別者萬萬駭然以昨冬下敎之稍久認以爲忘却而不爲擧論乎抑不欲結怨於邑倅而掩置乎身爲道臣以十行申諭着作過去休紙者究厥所爲合施重典以勵紀綱初欲直遣宣傳官都事奪符拿來嚴覈勘處而遠外之事猶未詳知爲先令廟堂其委折星火査問草記稟處若或以彌繨漫漶之說一泛道牒而循例草記竝與當該有司堂上嚴處該房以此卽爲嚴飭
정조 17년 · 강
重推全羅監司權欕還送畢賑啓本仍命兵使李壽鵬施以璽書表裏之典道內補賑人收用有差
정조 17년 · 목
賑廳以湖南畢賑狀啓回啓以爲閫邑鎭牧之臣承藉德音殫竭誠力雖是職分內事其所擧行必有優劣而道臣啓本旣無勤慢區別之事自本廳無可論列若其自備數爻俱在別單宜有分等褒嘉之典至於士民之願納私賑者殆近八十人而三千石者一人二千石以上者二人一千石以上者七人其餘五十石以上爲六十餘人當此饑荒出義捐財已極嘉尙而其中亦有屢次願納者其在酬奬激勸之道分多少施賞典在所不已竝令該曹考例稟處賑穀之會減會錄請依狀聞施行○吏兵曹啓言凡賑事之勤慢守令之能否不在於自備穀數之多寡專係於誠心接濟之如何伏見昨冬繡啓中論列守令旣有麥秋後査實狀聞之特敎則當此畢賑啓聞固宜詳査條陳而今此畢賑別單不體聖敎全沒事實只擧如干之穀數不論營賑之勤慢揆以事體萬萬駭然請該道臣徒重推考原狀啓還爲下送使之改修正上送而守令論賞一款待其上來稟處其中願納人全州前僉使嘉義張益福出義補賑至於三千石之多似當施以加資後實職調用之典全州前五衛將嘉善河福彥願納租爲二千三百石茂長將校朴大采租爲二千一百石羅州將校折衝鄭彥禧各穀爲一千五百五十石鎭安將校嘉善梁德大租爲一千五百石全州將校折衝宋仁哲租爲一千二百石扶安前五衛將嘉善盧達宗租爲一千一百五十石光陽鄕品折衝姜必潤租爲一千石茂長將校全致瓘租爲一千石昌平前五衛將金致宗租爲一千石以上九人竝依事目施以實職除授之典茂長將校徐有源租爲七百石扶安將校折衝金聲五租爲五百五十石順天前郞廳朴宗秀租爲五百石以上三人依事目施以賞加之典全州將校折衝金福奎租爲四百石長城將校折衝梁得浩租爲三百三十二石茂長將校申光恊梁源益嘉善金聲亮折衝金光益順天幼學洪義玉果將校折衝兪漢益等租各爲三百石益山將校折衝李守哲租爲二百五十石全州將校嘉善金哲浩租爲二百二十石全州將校折衝白信哲租爲二百石扶安將校折衝辛光周租爲一百四十五石金鎭厚李士鳳租各爲一百十石茂長將校金尙郁咸悅將校金鳳集租各爲一百一石綾州將校通政吳瓚有淳昌幼學崔時喆朴春根將校折衝林聖蕃扶安將校出身李基東龍潭幼學金之國海南鄕品李見龍鎭安將校徐致大咸悅將校黃錫祉金致瓘羅州將校嘉善姜世儉折衝崔啓弘崔啓良等租各爲一百石以上三十二人或有願納數爻之多寡而俱不滿五百包依事目竝施以帖加成給之典寶城將校嘉善金延澤全州將校折衝金基默等租各爲八十石淳昌將校金器賢租爲七十五石扶安幼學金鴻澤租爲七十石綾州老職資憲孫興新將校崔遴具師赫淳昌將校仇聖弼和順幼學朴孝釆將校李美孫等租各爲六十石昌平將校尹商晉租爲五十五石全州幼學南雲祥將校通政姜渭老鄕品朴潤源咸悅將校林億綾州將校折衝具陽旭淳昌將校薛昌成徐違修朴燁金潤澤李德潤河潤成崔有基成志釆張有德薛永修幼學金致汶朴東植趙漢成金壽興扶安幼學尹聖民良人金興己龍安幼學金鍾大昌平將校折衝朴鳳陽南平將校朴昌吉等租各爲五十石以上三十六人依近例竝施烟役勿侵之典而事係恩賞請上裁全羅兵使李壽鵬自備各穀爲二千二百六石零左水使李殷福救急自備各穀爲六百七十二石零鹿島萬戶沈公綽自備各穀爲二百十一石零古群山僉使徐命漸自備各穀爲一百五石零智島萬戶金彥植自備租爲一百石羅州監牧官金彝行自備租爲八十七石興陽前監牧官鄭宗柱自備租爲三十石矣兵使李壽鵬專當賑恤自備之數至於二千餘石之多克體分憂捐廩賑窮誠極可尙而帥臣事體與守令有異其所施賞亦宜有別施以璽書表裏之典左水使李殷福自備穀物雖爲六百餘石而救急與公賑有異曾無請賞之例鹿島萬戶沈公綽古群山僉使徐命漸智島萬戶金彥植羅州監牧官金彝行興陽前監牧官鄭宗柱捐出殘薄之廩濟活鎭牧之卒誠心措辦有足可稱且係公賑事面稍異而考其數爻則多不過數百餘石少則爲三十石以此論賞亦涉屑越請竝置之允之敎以富民願納中前僉使張益福前此補賑石數合而計之近於萬包而旣絰邊將及同樞五衛將亦入於守令望云此等之人宜有拔例收用守令特爲承傳前五衛將河福彥通計亦甚夥然邊將瓜滿人作窠差送折衝朴大采數過二千石不可除職而止特爲加資折衝鄭彥禧等七人皆過千石今此實職承傳之請循例久下仍作休紙是豈聳勸之意乎依近例五衛將或實職中從石數次次調用其餘帖加之類如有已經實職者亦爲依近例以賞加施行而收用一款敎旨成送過齋後開政待下批當日下送
정조 17년 · 강
命前統制使李潤慶拿處補賑富民更令道臣査實狀聞
정조 17년 · 목
兵曹啓言伏見前統制使李潤慶畢賑啓本以爲本營處在僻海本不耕作雖在稔歲轅門內四千餘戶仰哺營門猝當大無歲入信減支放之資排比無路營各鎭軍民之方秋饑饉無異窮春自去九月初抄出各洞最急顑頷者略略救濟而料量限麥秋所入賑資且計各樣穀則太半不足生穀之方不出於貿遷穀物故別擇幹事將校嘉善金德秋貸給營錢使之販穀於湖南又爲狀請錢軍米二千石作租則爲五千石而三千石則添補支放二千石則付之賑資後東西道二十三鎭則嚴飭該鎭將分賑一依法式而亦遣親裨眼同監賑各洞各島則分爲三所使軍官前郞廳鄭翊周將校前主簿金仁澤掌一所東部二十六洞軍官前郞廳金彥澤將校前主簿朴時燁掌二所西部二十一洞軍官出身梁世述將校前別將廉德升掌三所閑山等三島十六洞而自昨年九月至十二月次次抄飢每朔六次式賙賑歲翻後一依元賑式乾糧分給飢餒最甚者間巡救急每十日或粥或飯而至於還民十日一巡之還今不能繼食者間五日白給無籍無依流離之民一百三十口各於三所結幕以給分處男女計給糧饌裁着衣服使之奠居自九月至十二月營㡳及閑山島抄付飢口爲六千八百十八口自正月至四月飢口爲六千五百三十八口而分賑還賑民中最急之類每朔三次間巡救急無依流丐計日分給外都廳募屬飢口爲五百六十七口分賑東西道二十三鎭飢口爲四千一百九十五口元賑外兩次白給三所內外監六人各一百石自備一千石貿穀將校自備二千七百八十石零營賑穀中取用一千三百石賑恤利錢三千二百五十兩貿得而今則麥已登場賑亦告訖三所還賑民之賴以全活莫非三裨三校殫誠竭力百計周旋之致非但八朔勤勞其所恤民奉公之誠辦穀補賑之義誠極口尙合有別般褒賞之典金德秋則千里駕海許賑穀陸續不絕自辦願納爲一千石宜有大加褒賞之典唐浦鎭居嘉善卓萬胤則素是鎭下校屬抄出該鎭飢民私自分鉿已至百有餘石及其營賑纔了麰麥未熟民勢之遑急有甚於設賑之時而又出四百石租營下及各島還賑民一依賑恤例分給一巡許多饑民賴以延命渠以海隅愚政能有急人之義不愛五百石穀救此萬餘口人命此則不可以尋常褒賞鄭翊周等八人功勞請令該曹稟處矣賙賑之政道臣主之故帥臣之自備富民之願納必待道臣之論列元無帥臣之登聞則今此前統制使李潤慶之以賑事請賞事異常規已不免猥屑其啓語首尾初不及於民勢之如何意惟在於裨校之褒稱事未前有萬萬寒心此輩雖或有分賑往來之役不過帥臣之指使則敢以幕屬之微瑣煩猥於奏御之文字至以別般褒賞大加褒賞不可以尋常褒賞等語重復爲該肆然陳達節節猥越此啓本勿施前統制使李潤慶拿問嚴處當民中不可不上聞者付之道臣更爲査實馳啓允之敎以當民願納之類卽令道臣査實狀聞俾無捐財補賑者㧕鬱之歎
정조 17년 · 강
命光陵參奉尹鎰勿爲改差禮卽中差送假官備員將事
정조 17년 · 목
禮曹啓言光陵端午祭享兩官當爲備員而參奉尹鎰身病猝重請今姑改差其代令該曹口傳差出敎曰差除於是陵意旣有在不可輕遞本曹郞官一員假官差送以爲備員將事之地
정조 17년 · 강
副修撰魚用謙上疏賜批命疏語與道査相反委折令道臣査考狀聞
정조 17년 · 목
疏略曰臣受恩如天負罪如山薄竄未幾解澤旋及間叨享役又干天誅好生之德竝免其行遣得爲臣母再生之子瞻聆所在行路猶感不謂玉署特授之命忽下於杜門屛伏之中臣逖違邇列七年于玆今於除旨之下乃反惝怳驚顧不敢出冒進之計者其情固慽矣蓋臣繡啓所罹之目已是難洗之案而及至道査之後則不免重陷於欺天之科噫繡啓之論臣者無非臣不治之實題目如分糴之欠實防役之襲謬臣於愛辭固自引服而至於賣鄕云者果於是邑固有是弊而自臣待罪本任永罷鄕錄之規移補軍籍之缺妄自擬於釐弊之改而自革與自賣狀若以矛較盾其跡易辨故始敢冒死質言於天聽至請行査矣及見道臣査案則臣所質言者盡歸虛飾以臣之汰降於軍伍者謂之陞錄於鄕內以臣之劃出於望報者歸之特差於望外甚至以數十年前鄕任皆謂陞鄕於臣手三四朔前物故或稱作俑於暗地而臣之所不見所不聞之稟報又復白地構出與臣爰辭無不腹肖相反臚列狼藉意者道査必異於道聽而其案又如此詩所謂誰謂無家何以速獄者然歟向使繡啓道査皆有其實而臣於爰辭姑息周遮仰對淑問則懸鏡必照之前爲此遁形而欺天者按其罪又當如何也議讞之地理當以道査中所列者覆請發問於臣究竟其事而伊時金吾不復以此爲請終使臣虛實有無之間不復自陳嗚呼臣雖至微暗黯之中蒙此不潔生無以擧頻死無以瞑目倘蒙聖慈不令置臣於人鬼未分之間則亟命先削臣所授職名下臣司敗聽臣納供更以道査反覆根覈則天日在上臣焉敢誙也臣非敢以官職自居者今於引罪請勘之章尤豈敢以言議贅及而泩事尙切驚惑目下轉多憂慨拚冒威尊不暇擇言惟聖明財赦焉嗚呼堂堂聖朝謂有討逆禁令此何說也我聖上聖神文武度越百王而不幸世道多故聖志未徯每有煩惱必有過政及至昨冬申嚴其禁騎省拒之於門尙書却之於院省吏臺隸抱疏彷徨一事二事瞻聆爲常昔則驚顧憂歎者今則恬若循例臣愚死罪固知殿下之聖亦豈曰當禁而然哉惟是言者之不誠有以致之當其睡熟則漫如不省方其夢覺則始若初聞誠信無素而擧措先失作心如戲而國體隨損此固在下之罪也抑臣所惜者古聞有敢諫之鼓而未聞有拒諫之門古聞有納言之官而未聞有却言之院誠雖未至其言則義由此而明其義至於誠則可矣尙何可過施檃括竝截其明其義之路遂摧其可以誠之機乎嚴霜厚雪一經摧折則和風景雲雖極煦噓割裂補綴終非完物況禁令尙在後弊已啓乎星漢之凶言自投於公車而任其偃臥九宗之悖逆已疑於鞫庭而止使徑斃宇鎭之島置名存實乖而徒他善地之自在在簡之孥籍前啓蒙允而還請諸子之散配懲討之顚倒不成樣每多如此臣誠訝惑而痛心焉且以近日疏通事言之薫蕕同器漢賊益立昨日之事驚於前日今日之事驚於昨日而一二章奏或寢或退隄防旣壞義理將晦而殿下猶慮銓官之有所煩聒則待之以嶺海猶慮承宣之不卽奉順則擬之以遠島將使群下禠魄失守莫敢自措豈不有傷於禮使之義而大聖人辭氣之際亦豈非過中之擧乎批以言則泩泩有切實處設禁非得已外此附陳豈無斟量而然也○敎曰觀此玉堂魚用謙辭疏向來査事自明之說頗近理無論若此若彼固微頊不足更煩而亦不可置之䵝䵢之科道査與疏語之相左委折卽令道臣査考狀聞事分付
정조 17년 · 강
外補趙弘鎭態川縣監洪時溥明月萬戶
정조 17년 · 목
政院啓言應敎趙弘鎭校理宋祥濂副修撰魚用謙竝違召玉堂上下番俱空未差之代政官牌招開政差出以爲推移入直之地敎曰其中宋祥濂魚用謙則一番違牌似然已許遞而趙弘鎭之日前嚴敎之下猶敢生氣有此牌不進之擧萬萬無狀態川縣監除授當日辭朝昨日筵中旣發言端之後仍以置之豈有如許刑政乎承宣旣言之諸宰亦聞之則未徹已徹不足說也渠以起廢之疏論起廢之失乃敢曰是曰非極意論斷大抵人臣事君先觀廉義渠之擧措果恥愧乎不恥愧乎況今番恹張之擧出於人其人之苦心則似此罕聞之所犯若以新起廢之人過加曲恕當罪不罪則亦有違於無物我之戒持平洪時溥臺望令該房收取洗草時溥明月萬戶除授當日辭朝時任萬戶係是絕海重溟之人豈可無端落仕乎守門將加設遞付
정조 17년 · 강
校理李龜雲疏陳母病徑出賜例批
정조 17년 · 강
以李晴洪大恊爲校理李義駿兪漢㝢爲副校理李宗燮沈樂洙爲修撰金觀柱金祖淳爲副修撰竝前望也
정조 17년 · 목
政院以玉堂上下番俱空啓敎以未肅拜人許遞與未差之代前望單子入之待下批牌招入直○敎曰校理李龜雲在外代前望單子入之待下批一體牌招察任
정조 17년 · 강
命承旨李書九仍任前職以南公轍尹行頤爲承旨竝前望也尋命行頤仍任前職差祭也
정조 17년 · 목
政院以書九不爲仕進請牌招敎以仍任前職牌招察任承旨則前望單子入之○敎曰承旨中差祭人仍任前職
정조 17년 · 강
推右尹趙鎭寬仍飭赴坐
정조 17년 · 목
因漢城府坐不坐單子敎曰一向懸病是豈向來疏批之意乎右尹趙鎭寬推考申飭赴坐
정조 17년 · 강
命承旨南公轍違牌委折問啓
정조 17년 · 목
公轍再違召政院捧入罷職傳旨敎曰日前擧措之後以念舊之意姑且參酌分揀則含恩畏義不敢更事引義卽當然之道焉敢有召輒違乎萬萬駭然傳旨勿施前牌還收卽爲招致啓板前其委折査問以啓
정조 17년 · 강
忠淸監司李亨元上疏命還下送推捧納承旨兪漢寧
정조 17년 · 목
疏略曰臣伏奉吳翼煥上來時給馬有旨藩臣事體與他自別成命之下有不敢違越而第伏念翼煥之負犯顧何如也年前一疏旨意之巧慝辭語之凶悖不可但以無禮言天綱太恢王章未加使之偃息自在於鄕廬之中已是失刑之大者今我聖上視同無故遽侈臺閣之銜繼降馹召之命隄防之潰缺釁孼之跳踉將無所不至臣愚死罪誠不能無憾於今日之擧措也臣卽一未捧傳旨之譴罷中人也顧何敢唐突陳疏而旣係本道之擧行且切微忱之憂憤冒萬死仰籲伏乞亟寢吳翼煥給馬上來之命仍治臣瀆擾之罪以肅朝綱敎曰譴罷之道臣豈敢上疏乎與狀啓有異雖不處分揆以事體駭然甚矣還下送捧納承旨推考
정조 17년 · 강
執義李東稷上疏命施不敍之典仍命捧納承旨及在院承旨一竝遞差捧納承旨兪漢寧在院承旨徐邁修權以綱洪仁浩
정조 17년 · 목
疏略曰疏沈淪滌幽鬱有國之美政也苟有可疏而未疏可滌而未滌者則以殿下好生之仁誕施恩澤咸囿化錘孰不欽仰奉承而第伏念近日注措異於是焉王綱漸弛倖門大開疏導之過而反致懷襄之害煦濡之甚而太涉寬縱之歸不計干犯之輕重莫問釁累之淺深一齊甄用更無餘遺內而省府外而州郡森列布置者如非凶逆之黨與聲授則皆其親戚姻婭噫嘻此何事也我殿下前後斷獄每失平緩有罪而幸逭當廢而不廢者亦復何限第以政注之激揚少爲世道之維待庶幾使一世之公議暫伸於十數年之間矣豈意湯綱之四面俱辭漢法之三章竝除致使蜮伺梟稔之輩飄纓結綬於金門紫闥之間今日朝廷無復有隄防二字喉舌之臣齊聲覆難而遽被斥逐承佐之地屢疏匡救而未蒙開納龍蛇之化斷無是理豺獍之種徒增其氣從今以後不知幾箇凶逆又將接踵而起以殿下明天理定民志之念何爲此萬萬非常之擧也今番特除中許多釁孼之類指不勝摟而至若吳翼煥之情節窮凶李晴之干連至重者皆是惡名有倍於連累者則假息猶是寬典收錄尤何可論乎又若再昨政望中文蔭之添書點下者無非劇賊之同黨或娚妹舅甥之親也雖免應坐自當廢枳而亦入於甄錄之中政紙一頒擧世瞠然行路之人皆曰某也昨除某官某也今得某職無知者驚惑有識者憂歎其爲世道無窮之慮豈直以一時過中之擧言哉中批除職本非聖世美事而況以凶孼醜類特書而特除前後相續不少留難又以竄配之敎設爲防禁乃使有司之臣莫敢開口奉承之不暇臣愚死罪竊以爲此亦有欠於大聖人順應翕受之道矣伏願近日內外官職之以中批及添書除職者竝命收還如翼煥晴怪鬼之類皆以某罪罪之以固國勢以光聖德敎曰今日之區處言官不亦難乎欲假借則謄本踏至不欲假借則太涉如何諺所謂此筵難舞者若爲近日待臺閣之難而道也今此李東稷之招來蓋由於不卽嚴斥魚用謙而然用謙之疏則不但先到言亦不至若是迫切間亦有切實處至於此疏反於彼甚至曰龍蛇之化斷無是理今番除拜之類謂之起廢則可也俱非近似於逆孼之洗丹書鎔䥫案而破格進用者則孰果是龍乎孰果是蛇乎言之者雖容易聽之者不亦苦哉又曰豺獍之種徒增其氣前望點下與政望添書者亦非應坐者之家人則種之一字亦豈成說況徒今以後不知幾箇云云以下句語尤何等安率之甚乎如許上疏屬之言事萬有一循例賜批則當之者之心姑無論除職之擧反歸於惡意東稷何其不諒之若是執義李東稷亟施不敍之典全篇雖非涉禁遣辭亦無異於涉禁而無一言捧入當該承旨遞差在院承旨一幷遞差此後此等謄納之章及雖非謄納語或有如許者切勿呼望使處分之擧俾有實效
정조 17년 · 강
以洪明浩李家煥林濟遠金履成徐有秉爲承旨尋遞有秉以金翰東代之幷前望也
정조 17년 · 목
有秉違召政院捧入罷職傳旨敎曰聞有實故許遞前望單子入之
정조 17년 · 강
外補李義駿鍾城府使李晴臨津別將義駿新資也
정조 17년 · 목
政院啓言副校理李義駿兪漢寓修撰李宗燮副修撰金祖淳違召玉堂上下番俱空請政官牌招開政差出以爲推移入直之地敎曰修撰李宗燮宜欲一伸副修撰金祖淳聞有衆所共知實病竝許遞副校理李義駿之旣無別般情勢焉敢以違牌爲程課乎鍾城府使除授當日辭朝時任府使遞付京職其中副校理兪漢寓中批之後一遞足矣連事遞牌萬萬駭然只推牌招追省記入直今已夜深牌去來嚴飭○敎曰日前之稱在外已無嚴今日出牌尙無去來萬萬無狀渠亦有人心則多年講製之餘宜識報答之義而焉敢至今在鄕舍乎校理李晴臨津渡別將除授使之除朝辭赴任事分付總廳今夜內若不以赴任緣由狀啓則當該總戎使令訓局記過待令時任別將遞付京校
정조 17년 · 강
特贈故忠臣金厚孫左承旨司饔院副提調
정조 17년 · 목
平安監司李秉模狀啓以爲卽接江西縣令兪彥錥牒呈本縣進士李衡斗等呈狀內本縣人金厚孫忠義之行如彼卓異而至今百有餘年泯沒而無稱生等以此呈文云縣令推覽其文跡則前後邑宰與文人之記蹟序跃斑斑可考以士民之公論及單辭枚擧牒報文蹟亦爲謄書上送特爲狀聞褒賞之地云矣謹案邑誌有曰縣人金厚孫富戶也宣祖大王駐驆龍灣癸巳六月初十日自永柔幸行本縣同年八月初十日車駕還京都其間乃爲兩朔當兵燹之餘邑力聲竭旣無甔石之儲時値六七月潦霖新穀未登水剌無以進上則金厚孫身任供廚之責傾其家財六十日三宮御供米饌柴炭等物扈駕諸臣接待之需全然獨當男負女載連續運米於十餘里之外村水陸珍品隨求隨進少無間斷人莫不稱其忠而其時厚孫奔走道路往來邑村不知其幾十次故人指其家前所經過之川名之曰千渡川云云其後孫膺福所編家乘有曰江西衙舍舊號惠鮮堂宣祖大王駐驆時命名同樂軒其時扈從之臣贊晝使李公時發都元帥韓公浚謙作序幷詩刻揭之東岳李公安訥澤堂李公植後來和詩揭之傍照事蹟符合無差云云蓋此金厚孫之一心忠勤六旬供億不啻一時執靮之勞而尺寸之功擧蒙當時收錄之恩惟此厚孫却漏褒典僅得傳名於邑誌者事若可疑而渠是下邑編戶也苟非渠自訢其功或邑牒之登時導達則何以及聞於朝廷乎厚孫不代之心尤賢於供億之勞而今其子孫旣繁且衍亦皆富厚道內之人莫不以爲忠勤之報則未蒙恩典初非加損於其人而在國家記舊勸後之道合有褒贈之典請令該曹稟處敎以事甚稀貴不可泯沒卽令該曹指一回啓○禮曹啓言金厚孫以遐遠之人當板蕩之時一心忠勤六旬效勞千渡之川名尙今流傳一方之輿論久猶聳歎其在記舊勸後之道施以贈職之典恐合事宜事係恩典請上裁敎曰以金厚孫之事蹟旣有徵信文字則不可循例貤贈而止厚孫則先贈左承旨兼廚院副提調仍令地方官紀其蹟於片碣竪之千渡川傍使遠近往來之人指點咨嗟知所表奬之本意
정조 17년 · 강
命利城縣監成夏鎭陞敍營裨前察訪李在倫相當職調用慶尙水虞候金昊吉加資
정조 17년 · 목
兵曹啓言觀此咸鏡監司金憙狀啓以爲利城縣監成夏鎭本縣各處公廨傾圯頹毀處多般經營鳩聚物力可以新建者新建可以修補者修補至於役軍則不用民力給價使役北巡時使裨將看審則果如所報誠爲可嘉請令該曹考例稟處矣參以前例似當施以陞敍之典係干恩典請上裁又啓言觀此咸鏡監司金憙狀啓以爲本營雉堞砲樓率多頹圮及今修改不容少緩使軍官前察訪李在倫將校出身李弘植閑良金宗億等監董修繕而在倫等鳩聚物力不煩民力刻期告訖城堞之改尋砲樓之改建者莫不一新論其幹事之功恐有酬勞之道請令該曹考例稟處矣宜有區別論賞之擧李弘植施以加資之典李在倫相當職調用金宗億自本營施賞似合事宜係干恩典請上裁又啓言觀此慶尙左水使姜膺煥啓本以爲連弩弓般上軍器之第一緊要故經紀物力使虞候金昊吉監董製造三百張具弦機三百坐矢一萬箇弓三十張機三十坐矢一千箇式分送於所管西生豆毛包伊開雲西平等五鎭餘弓一百五十張機一百五十坐矢五千箇分置於本營三隻戰般其外軍器舟什公廳倉廨自辦修繕非特軍器監董之勞以殘營幕下指廩鳩財以濟士卒宜有褒奬之典請令該曹照例稟處矣其在激勸之道似當施以加資之典係干恩賞請上裁竝從之
정조 17년 · 강
藥院請診大臣閣臣求對不許
정조 17년 · 목
政院以藥院提調李坤副提調徐鼎修爲承候來待啓敎曰膈氣阧發眉㾿肆毒姑難强力酬接卿等若令入侍則諸臣之入來者不可不召見如是之際酬應苦矣茹藿湯一貼煎入卿等退去又以時原任閣臣爲承候來待啓敎曰退去金判府事聞亦上來云而此時酬應爲難允阻之餘當有多少酬酢尤難强作雖明日如得差減卽當召接姑爲留京之意遣檢書官傳之又以判府事朴宗岳爲承候來待啓敎曰今日姑難酬應退去事遣史官傳之○藥房口傳啓言臣等伏見承候啓辭批旨有膈氣阧發眉㾿肆毒之敎臣等不任區區焦遑之至茹藿湯一貼今方煎入而聖候診察不容少緩特命入侍以爲趁卽診候之地千萬伏稅批以氣升此昨日少歇而㾿毒益肆膈煩益甚雖非卿等入侍自多公事酬應添劇可悶卿等退去湯劑則不必登筵議定矣
정조 17년 · 강
命政官牌招開政仍飭湖南賑恤加資先爲口傅擧行今曰內成送有旨
정조 17년 · 목
政院以吏曹判書李秉鼎參判丁範祖違召捧入推考傳旨仍請更卽牌招允之敎曰湖南賑恤加資之類旣有令日內下批之命則不可踰日與兵批口傳下批者今日內成送有旨干道伯俾勿遲滯卽爲領給事下論
정조 17년 · 목
箚略曰臣於今日承候之班固當踢蹶少伸情禮而素患痰痞之症達宵添劇末由趨參方切惶隕伏見藥院批旨下者玉候靡寧至有湯劑煎入之命伏不勝焦悶之至拚死力疾擔舁寸進卽於路次伏承勿入之敎辭旨至嚴臣聞命惶阨莫省攸措不得不徑還私次而臣職忝嘗藥晏然退伏不得仰請診候躬承起居虧闕之罪猶屬私分而其爲壞損國體尤當如何伏乞特許召接藥院診察聖候議定繼進之劑仍降威罰重勘臣罪批以酬應苦矣飮湯付藥不在於召接卿須安心勿辭愼攝仍命遣史官傳論
정조 17년 · 목
箚略曰今日承候卽是情禮之所不容已而一病支離轉動無路不能自伸寸誠瞻天戀結伏地惶隕抑臣狗馬賤疾旣非外感內傷之候故雖其酬酢寢食有似平常而獨此脚部拘攣之症已成癃廢之形寸步難運雖於房闥之間須人而起恃杖而行而猶不免顚仆之患驟者外面別無著現之重症徐察實狀直是跛躄之貞疾若是者旣非死生所係人或認爲輕歇而時月之間萬無復起爲人之望此殆臣叨冒過分盈滿招災竝與筋力奔走之微顧而將不得自效中夜以思撫躬悼恨而已然此猶臣一已之事耳有國所重莫過於輔相之職而如臣無似獨當匪據竊位戶素一疾沈淹三朔癏曠以言乎享儀陪班則觀瞻或駭以言乎賓對壽坐則曠廢已久將使中書重任爲一賤臣養病之地則尙可以一任其因循捱過不念所以通變哉至於向來薦望之失於周捉顚倒錯誤臣之觸事憒憒無所逃罪伏乞亟許遞免以幸國事批以愼卽奉念若此則賓廳何日開鑰籌對何日臨殿機務之委積極可關心益須加意將攝俟少間卽起視事仍命遣史官傳諭
정조 17년 · 강
吏曹參判丁範祖上疏賜批仍命牌招忝政
정조 17년 · 목
疏略曰臣目見義理日晦君綱日卑居常憂憤無路一陳際此而有近日疏通之擧兇孼醜類接跡彈冠承命順旨莫或匡救臣以垂死不遑自願越俎叫閽欲障狂瀾而誠淺辭拙不能乎格原疏留中潰決猶奮乃於匪意後叨銓地揆以私義決難冒膺而飭敎旣嚴微諒莫逐至有十二日參政之擧矣伊日庶流五人檢擬之命是豈今日廷臣所可奉承者哉臣生老鄕曲此輩之負犯釁累范然不知而第其積久廢痼形跡可疑是宜卽地商覈無或放過設令意見參差不可糢糊苟同而天奪神魄不知辦此袖手旁觀便同木偶逐使兇渠之切族妖逆之狎客布列政紙一例甄敍至於聯疏之單擧一人有若區別何等錯謬而瞢然隨署作一藍丞反覆思惟莫非臣罪噫庶類雖賤逆孼則一也亞堂雖卑銓官則一也出位懲討曾未幾日參席疏注沕歸一轍擧措之顚倒一世之强點固不可恤而竊悲夫朝著之上一脈正論緣臣一着便至墜絕論臣罪負嶺海鈇銊顧安得以贖其萬一哉自有此擧欲投身田畝而依遲未決欲抗顏班序而羞憤難堪撫躬自悼寧欲無生惟有力解銓職杜門屛蟄以爲息補之方伏乞亟命鐫削臣職名勿復廁跡於朝列伊日五人望筒亦命勿施以嚴隄防批以此非如是之事從重推考勿辭行公○敎曰亞銓批下牌招參政
정조 17년 · 강
兵曹判書金文淳上疏賜批仍命願納人除職口傳擬入
정조 17년 · 목
疏略曰臣老父年與病深向當月初偶失將攝蔘木少效食飮全却臣情私煎迫岡知攸措此除以賑恤賞典擧行事開政有命而目下情理有難暫離兹敢疾聲呼籲於孝理之下伏願特遞臣職俾便救護批以願納人收用此亦爲民之事豈可踰日五衛將忠壯忠翊將中量宜先爲作窠口傳擬入待其上來行公然後依渠願或改差差代或移送巡將俾朝令示信而卿則勿辭救護
정조 17년 · 강
執義黃樟上疏命還給